Subject: Selgituse palumine sõidueksami kaartide vormistamise praktika kohta
From: Ivika Nõukas - OKK <[email-masked]>
To: "[email-masked]" <[email-masked]>, "[email-masked]" <[email-masked]>, "[email-masked]" <[email-masked]>
Date: Thu, 18 Dec 2025 09:35:20 +0000

Tere

Õiguskantsleri poole pöördus avaldaja seoses Transpordiameti praktikaga sõidueksami kaartide vormistamisel. Avaldaja mure seisneb selles, et talle väljastatud sõidueksami kaardil ei ole märgitud eksami vastuvõtnud ja otsuse teinud eksamineerija nime ning Transpordiamet ei ole seda avaldanud ka teabenõude peale.

Avaldaja esindaja viitab 10. detsembril 2025 toimunud kohtumisele Transpordiametis, kus selgitati, et sõidueksami kaart on küll haldusakt, aga sellele ei panda eksamineerija nime ega allkirja. Eksamineerijate nimede avaldamata jätmise eesmärk on kaitsta teenistujaid nende nime sotsiaalmeedias avaldamise eest.

Pöördumise osas seisukoha kujundamiseks palun Teilt selgitusi Transpordiameti kehtiva praktika ja selle õiguslike aluste kohta:

1. Haldusmenetluse seaduse (HMS) § 55 lõike 4 kohaselt peab haldusakt olema allkirjastatud ning sellest peab nähtuma, kes on haldusakti andja. Palun selgitage, kuidas on Transpordiamet sisustanud HMS nõudeid sõidueksami kaartide puhul? Millisel õiguslikul alusel on Transpordiamet kujundanud praktika, et sõidueksami kaardile ei märgita otsuse teinud eksamineerija nime ja allkirja. Palun viidake konkreetsele õigusnormile, mis teeb erandi HMS § 55 lõikest 4.
2. Majandus- ja kommunikatsiooniministri 21.06.2011 määruse nr 50 § 10 lõike 12 punkti 6 kohaselt kantakse kaardile „sõidueksamil kaasa sõitvate isikute nimed“. Palun selgitage selle sätte rakenduspraktikat: keda loeb amet „kaasa sõitvateks isikuteks“ ja kas ameti tõlgenduse kohaselt ei laiene see määratlus eksamineerijale?
3. Kuidas on praeguse praktika juures tagatud isiku kaebeõigus ja võimalus kontrollida otsustaja erapooletust, kui haldusakti andja isik ei ole tuvastatav?
4. Palun selgitage, miks kaalub ameti hinnangul eksamineerijate anonüümsuse vajadus (kaitse sotsiaalmeedias nime avaldamise eest) üles ameti kohustuse järgida hea halduse tava, haldusmenetluse läbipaistvuse, ametniku vastutuse ja avaliku teenistuse avalikkuse põhimõtet?

Palun vastake esimesel võimalusel, kuid hiljemalt 7. jaanuariks.

Lugupidamisega

Ivika Nõukas
Nõunik
Ettevõtluskeskkonna osakond
Õiguskantsleri Kantselei
Kohtu 8, 15193 Tallinn
Tel: 6938419
www.oiguskantsler.ee<https://www.oiguskantsler.ee>
[ÕKK logo.jpg]